*Pressemelding fra Lyngdal kommune:*

Kommunen deler ut

635 000 kr i strømstøtte

 **Som følge av vinterens ekstraordinære strømpriser har Stortinget bevilget til sammen 250 millioner kroner øremerket strømstøtte til frivillige organisasjoner. Av denne potten har Lyngdal kommune mottatt totalt 635 285 kroner, til fordeling etter søknad.**

Kompensasjonsordningen er for perioden desember 2021 til og med mars 2022, men tar utgangspunkt i forbruk for desember og januar, og da i kommuner som hadde en gjennomsnittlig strømpris i desember på over 70 øre per kilowattime (kWt).

Man vil altså kunne søke om kompensasjon også for februar og mars, selv om ikke forbrukstallene er klare for disse månedene.

Fristen for å søke støtte er tirsdag 15. mars, og søknadsskjemaet ble aktivert på Lyngdal kommunes hjemmeside mandag 28. februar.

Det gis følgende støttesatser for perioden:

* Desember: 59 øre per kWt
* Januar: 57 øre per kWt
* Februar: 38 øre per kWt
* Mars: 66 øre per kWt

**Hvem kan søke?**

Alle frivillige organisasjoner som er registrert i Frivillighetsregisteret er tilskuddsberettiget.

Andre virksomheter som er eid av frivillige organisasjoner og har utgifter til strøm eller fjernvarme er også tilskuddsberettiget. Det gjelder for eksempel i de tilfellene der et idrettslag har opprettet et aksjeselskap for å drifte idrettsanlegget. Det vesentlige er at frivillige organisasjoner, og tilknyttede virksomheter, som har strøm- eller fjernvarmekostnader får tilskudd, uavhengig av hvordan eierskap og driftsform på virksomheten som har strøm- eller fjernvarmeavtalen er organisert.

Andre virksomheter med vesentlig innslag av frivillig virksomhet kan søke om tilskudd. Det gjelder for eksempel grendehus eid av samvirker der frivillig innsats er avgjørende for driften. Kommunen skal gjøre en konkret vurdering av om virksomheten anses som frivillig drevet.

Organisasjoner som leier lokaler der de dekker løpende strøm- eller fjernvarmekostnader kan også søke.

Alle søkere må kunne dokumentere utgifter til strøm eller fjernvarme.

Søknadsskjemaet og retningslinjer er tilgjengelig på Lyngdal kommunes hjemmeside. Søknaden går til kommunen, som behandler denne og betaler ut tilskuddet.

# Kontaktperson

For utfyllende kommentarer kontaktes virksomhetsleder for kultur i Lyngdal kommune, Jan Seland. Telefon 404 14 610, epost jan.seland@lyngdal.kommune.no

Med vennlig hilsen
**Ole Åsmund Brattfjord, informasjonsleder**

Mobil: +47 901 31 726
Lyngdal mandag 28. februar 2022